**Отчет**

**за изпълнение на Националната програма за овладяване популацията на безстопанствените кучета на територията на Република   
България**

**за периода януари – декември 2021 г.**

**СЪДЪРЖАНИЕ:**

|  |  |
| --- | --- |
| **Заглавие** | **Стр.** |
|  |  |
| I. Oсновни положения: | 3 |
| II. Цел | 3 |
| III. Обща информация | 6 |
| IV. Общи анализи, заключения и обобщение | 7 |
| 1. Обобщени данни по области за изпълнение на общинските програми за овладяване на популацията от безстопанствени кучета за 2021 г. | 9 |
| 1. Финансиране на програмите за овладяване на популацията на безстопанствени кучета на територията на Република България за 2021 г. | 10 |
| 1. Преброяване на безстопанствените кучета | 11 |
| 1. Приюти за безстопанствени животни | 14 |
| 1. Интегрирана информационна система ВетИС на БАБХ | 15 |
| 1. Предприети корективни действия от страна на ОДБХ | 19 |
| V. Анализ на изпълнението по общини | 19 |
| VI. Препоръки и мерки, предприети от БАБХ, за подобряване и ефективно овладяване на популацията от безстопанствените кучета на територията на страната | 36 |
| VII. Заключения | 38 |

**І. ОСНОВНИ ПОЛОЖЕНИЯ:**

Изпълнителният директор на Българската агенция по безопасност на храните (БАБХ) представя в Министерство на земеделието Отчет за изпълнение на Националната програма за овладяване на популацията на безстопанствените кучета на територията на Република България за 2021 г., в изпълнение на законовите разпоредби, посочени в Закона за защита на животните (ЗЗЖ).

С писмо № ЗЖ-14/22.01.2022 г. на изпълнителния директор на БАБХ до директорите на Областните дирекции по безопасност на храните (ОДБХ) се изискаха обобщени доклади от общините за изпълнението на общинските програми за овладяването на популацията на безстопанствените кучета през 2021 г.

Представеният отчет е изготвен на база обобщена информация от всички 265 общини в 28 области в Република България, по отношение на изпълнението на приетите от общинските съвети програми, за овладяване на популацията от безстопанствените кучета, в съответствие с изискванията на чл. 40, ал. 3 от ЗЗЖ.

**II. ЦЕЛ:**

Динамиката в популацията на безстопанствените кучета, намиращи се на територията на Република България е сериозен обществено-значим проблем, водещ до последствия от различен характер: здравен, социален, екологичен, битов и икономически.

Защитата на здравето и благосъстоянието на безстопанствените животни и на хората, които влизат в контакт с тях е от съществено важно значение.

Дългосрочни и ефективни мерки за овладяване популацията на безстопанствените кучета на територията на страната са разписани в **Националната програма за овладяване популацията на безстопанствените кучета на територията на Република България,** (*в сила от 14.03.2019 г.,**наричана за краткост – Националната програма/програмата)*:

* прилагане на механизмите за ефективен контрол и намаляване на популацията на безстопанствените кучета на територията на страната, предвидени в българското законодателство;
* прилагане на механизмите за ефективен контрол на отглеждането, развъждането и търговията с кучета, предвидени в българското законодателство;
* повишаване културата на отглеждане на собствениците на домашни кучета и насърчаване на тяхната кастрация и регистрация.

Набелязването на мерки за отстраняване на причините, водещи до възникване и увеличаване на популацията на безстопанствените кучета на територията на страната, е основополагащ фактор за постигането на оптимални резултати от изпълнението на програмата и изпълнението на заложените цели, а именно:

* **редуциране на броя** на безстопанствените кучета и установяване на стабилен контрол върху популацията им на територията на страната;
* **минимизиране на рисковете** от разпространението на заболявания, пренасяни от безстопанствените кучета, в т. ч. и зоонози;
* **увеличаване** на информираността, отговорността, активността и културата на гражданите при отглеждане на домашни кучета.

Обединението на съвместните усилия и работа в тясно сътрудничество на цялото общество със съответните компетентни органи е „пътят“ към ефективното изпълнение на предприетите мерки.

Съгласно законовите разпоредби, разписани в ЗЗЖ, всяка община приема своя програма за овладяване популацията на безстопанствени животни, в която трябва да са разписани и разработени конкретни, дългосрочни и устойчиви мерки за ефективно постигане на националните цели, а именно:

* **регистрация и надзор** на безстопанствените кучета;
* **обработка на безстопанствените кучета чрез масова кастрация** (залавяне на всички кучета във фертилна възраст, приоритетно женски);
* **намаляване присъствието на безстопанствените кучета на обществени места** (улици, детски площадки, територии около детски градини и училища, междублокови пространства, болници, паркове, автогари и ЖП гари, спирки и др.);
* **ефективен контрол на отглеждането, развъждането и търговията** с кучета, предвидени в българското законодателство – регистрация на всички обекти за развъждане и търговия с кучета, съгласно изискванията на чл. 137 от Закона за ветеринарномедицинската дейност (ЗВД);
* **завишаване на контрола върху отглеждането на домашните животни** (контрол върху отглеждането на домашни любимци, респ. размножаването им, безотговорното отношение към поколението им и най-вече с изоставянето им от страна на техните собственици);
* **идентификация, регистрация и въвеждане на данни за кучетата** на територията на страната в Интегрираната информационна система на БАБХ – ВетИС;
* **съвместна работа с практикуващите ветеринарни лекари**/кабинети на територията на страната;
* **събиране на средства чрез дарителски кампании** за общинските/частните приюти за безстопанствени животни;
* **провеждане на осиновителски кампании** за намиране на (нови) собственици на настанените в приютите животни;
* **стимулиране на активността на гражданите** и тяхното адекватно съдействие за решаване на проблемите, към които тези програми са насочени.
* **засилване на обществения контрол и контрола на държавните органи** при работата по овладяване на популацията на безстопанствените кучета на територията на страната.

**Към настоящия момент, проблемът с популацията на безстопанствените кучета на национално ниво продължава да е свързан пряко с:**

* **неконтролируемото, нерегламентирано и безотговорно размножаване на домашните любимци и изоставянето на приплодите им на улиците;**
* **недостатъчната информираност на населението, относно задълженията и отговорностите при отглеждането на домашни кучета, в т. ч. и тяхната кастрация;**
* **липсата на популяризация на проблема с безстопанствените кучета и рисковете, които крие той.**

Екологията на кучетата и котките е пряко свързана с човешката дейност и бит.

Притежаването на домашен любимец е голяма радост и същевременно важна морална и обществена отговорност на стопаните. Изключително важно е преди предприемането на тази стъпка всеки човек да бъде добре информиран с отговорностите му като собственик на домашен любимец. Това би подпомогнало за намаляването на броя на безстопанствените животни, респективно и на разпространението на някои заразни заболявания, с важно обществено значение в национален и световен мащаб, като бяс и ехинококоза.

В аспектите на общественото здраве и сигурност, и на хуманното отношение към животните, нашата цел е да се ограничи изоставянето на домашни кучетата, чрез повишаване на осведомеността на стопаните за техните отговорности и задължения към домашните им любимци. В тази връзка е от значение да бъдат засилени информационните кампания по места, целящи задълбочено запознаване с проблема, с действащата нормативна база и насърчаване на гражданската активност.

Освен да забелязват и докладват за наличието на безстопанствени животни на дадена територия, гражданите следва да проявяват нетърпимост към лошите практики за изоставяне на животните. Целта е спазване на действащата законодателна рамка и усъвършенстването й в посока на подобряване условията за хуманно отношение към животните в страната.

На ниво Европейски съюз не съществува разработено законодателство за овладяване популацията на безстопанствени кучета, затова всяка от държавите членки приема свои национални правила за справяне с този проблем и за постигане на желаните цели. В тази връзка, в различните държави-членки на Европейски съюз, предприетите мерки варират в широки граници, в унисон с изискванията, политиките и принципите на Световната организация по здравеопазване на животните (OIE).

В Кодекса за здравеопазване на сухоземните животни на OIE са записани необходимите условия за развитието на ветеринарната служба в страната, а именно: вертикална система с пряко подчинение на правителството. Този Кодекс следва да бъде прилаган в своята цялост от ветеринарните власти на всички страни членки на OIE.

Решенията, свързани със законодателството, неговото прилагане и изпълнение на предприетите мерки, попадат в обхвата на компетентността на държавите членки (ДЧ).

**III. ОБЩА ИНФОРМАЦИЯ:**

Прилагането на общинските програми за овладяване популацията на безстопанствените кучета не постигна задоволителни резултати във всички области на страната. Сред основните причини за това са: прилагането на методи, различни от указаните в ЗЗЖ; недостатъчна финансова обезпеченост на някои общини, липса на добра координация и комуникация на институционално ниво.

Това наложи необходимостта от създаването и въвеждането на единен, интегриран и дългосрочен подход на национално ниво, целящ управление на съществуващите популации от безстопанствени животни на територията на страната – приемане на Национална програма за овладяване популацията на безстопанствените кучета на територията на Република България, на основание чл. 40, ал. 1 от ЗЗЖ (с Решение на Министерски съвет на Република България от 14.03.2019 г.).

Основополагащ етап в изпълнението на Националната програма е прилагането на последващ мониторинг, включващ система от наблюдения, анализи и оценка на дадени действия и събития, имащи пряко отношение към изпълнението на заложените цели.

Получаването на реална информация за динамиката на популацията на безстопанствените кучета позволява да бъдат предприети максимално ефективни мерки.

**IV. ОБЩИ АНАЛИЗИ, ЗАКЛЮЧЕНИЯ И ОБОБЩЕНИЕ:**

На 9.02.2021 г. в Държавен вестник, бр. 11 от 2021 г. е обнародвана Наредба № 4 от 1.02.2021 г. за прилагане на Националната програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност, издадена от министъра на земеделието (Наредба № 4 от 1.02.2021 г.).

В нея са разписани подробно:

* **реда за прилагане на Националната програма** за овладяване популацията на безстопанствените кучета на територията на Република България и процедурите по нейното изпълнение;
* **изискванията към общинските програми и планове** по чл. 40, ал. 3 от Закона за защита на животните за изпълнение на Националната програма;
* **механизма на финансиране и отчетност**;
* **контролът** за спазване изискванията в наредбата.

Считаме, че изпълнението на наредбата е „пътят“ към приемането и утвърждаването на единен подход за цялата страна по отношение на овладяването на популацията на безстопанствените кучета.

**Във връзка с разпоредбите на чл. 3, ал. 1 и ал. 2 от Наредба № 4 от   
01.02.2021 г. е изпратено уведомление до Национално сдружение на общините в Република България за започване на преброяване на безстопанствените кучета на територията на всяка община за 2022 г., което да се извърши в периода по чл. 7,   
ал. 1 от Наредбата (март – юни или септември – ноември). При преброяването се спазват изискванията и сроковете, разписани в чл. 4 – 6 от цитирания по-горе нормативен акт.**

**Въпреки приемането на Националната програма и на Наредба № 4 от 01.02.2021 г., изпълнението на програмите от общините в България продължава да бъде изключително трудно и/или частично.**

Поради неравностойната финансова и материална обезпеченост на общините в България, периодът, необходим за адаптиране на общинските програми към националната програма е с различна продължителност за отделните общини.

Досегашният опит отново показва, че за изпълнението на предприетите мерки и за осъществяването на ефективен контрол, трябва да се предприемат мерки и инициативи, изискващи участието на повече от една институция, ангажирани с поставения въпрос.

Готовността на държавните ведомства, общините, ветеринарните лекари и неправителствените организации да работят в тясно сътрудничество, прилагайки интегриран, цялостен и дългосрочен подход за управление на съществуващите популации от безстопанствени животни и предотвратяване появата на нови, има основополагащо значение за разрешението на проблема.

За извършването на общ анализ и оценка на ситуацията в национален мащаб, имат ключова роля получените данни за изпълнението на приетите от общинските съвети програми за овладяване на популацията от безстопанствените кучета в страната.

Към момента, засиленото присъствие на безстопанствени животни (кучета и котки) в определени екологични нисши на градската среда продължава да бъде важен обществен проблем.

Броят на инцидентите с хора, предизвикани от безстопанствени кучета (ухапвания, нападения и др.) не показват тенденция за намаляване.

Не на последно място по значимост трябва да се отбележи факта, че България продължава да заема челни позиции в световен мащаб по брой заболели хора от ехинококоза, в разпространението на която основен принос имат необезпаразитените безстопанствени кучета.

За освобождаването на определени ниши в урбанизираните територии (детски площадки, детски градини, училища, спирки, гари, болници, подлези и междублокови пространства) от присъствието на безстопанствени животни, е необходимо гражданите да преустановят храненето на тези животни. Това ще доведе до освобождаване на тези конкретни територии и до осигуряване на спокойствие сред населението.

Практическият опит показва, че при намаляване на популацията на безстопанствените кучета, тяхната екологична ниша се запълва от безстопанствени котки. В тази връзка е резонно да се извършва и преброяване на безстопанствените котки.

**Националната програма** (принципи, цели и задачи) е важен „инструмент“ и същевременно регулаторен механизъм за контролиране на популацията на безстопанствените кучета и освобождаването на улиците от тях.

1. ***Обобщени данни по области за изпълнение на общинските програми за овладяване на популацията от безстопанствени кучета за 2021 г.***

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Област** | **Брой общини\*** | **Изпълнение на програмите за овладяване популацията на безстопанствени КЧ** | | **Данни за обработени безстопанствени КЧ** | | | | | | | | **Брой извършени проверки от ОВЛ за изпълнение на програмите за овладяване популацията от безстопанствените КЧ** | **Брой извършени проверки на Ж.О., които са под контрола на ОДБХ** | **Констатации; Предприети мерки; Административни санкции, предвидени в ЗВД и ЗЗЖ** |
| **ДА** | **НЕ** | **Регистрирани приюти за безстопанствени животни по реда на чл. 137 от ЗВД** | **Преброени** | **Заловени** | **Брой КЧ, обработени и върнати по места** | **Осиновени** | **Евтаназирани** | **Умрели** | **Брой регистрирани безстопанствени КЧ, въведени във ВетИС** |
| Благоевград | 14 | 14 | 0 | 2 | 1185 | 1397 | 952 | 170 | 0 | 54 | 766 | 3 | 3 | 2 |
| Бургас | 13 | 13 | 0 | 5 | 343 | 835 | 821 | 526 | 4 | 39 | 156 | 13 | 9 | 0 |
| Варна | 12 | 11 | 1 | 6 | 570 | 824 | 582 | 123 | 0 | 25 | 689 | 6 | 10 | 7 |
| Велико Търново | 10 | 9 | 1 | 2 | 0 | 1208 | 1060 | 147 | 8 | 147 | 4 | 0 | 2 | 0 |
| Видин | 11 | 5 | 6 | 3 | 171 | 206 | 155 | 31 | 0 | 4 | 125 | 7 | 4 | 1 |
| Враца | 10 | 7 | 3 | 3 | 1255 | 914 | 906 | 52 | 0 | 4 | 487 | 3 | 3 | 1 |
| Габрово | 4 | 4 | 0 | 3 | 604 | 604 | 164 | 199 | 6 | 53 | 604 | 4 | 3 | 2 |
| Добрич | 8 | 8 | 0 | 2 | 1591 | 787 | 997 | 177 | 6 | 52 | 414 | 4 | 2 | 3 |
| Кърджали | 7 | 6 | 1 | 1 | 47 | 202 | 202 | 41 | 0 | 0 | 191 | 1 | 6 | 1 |
| Кюстендил | 9 | 9 | 0 | 3 | 860 | 491 | 441 | 112 | 0 | 17 | 265 | 3 | 15 | 3 |
| Ловеч | 8 | 8 | 0 | 1 | 502 | 868 | 849 | 16 | 2 | 2 | 692 | 11 | 3 | 0 |
| Монтана | 11 | 11 | 0 | 1 | 336 | 284 | 267 | 6 | 0 | 3 | 100 | 11 | 18 | 6 |
| Пазарджик | 12 | 11 | 1 | 1 | 448 | 170 | 132 | 55 | 3 | 15 | 91 | 10 | 1 | 0 |
| Перник | 6 | 6 | 0 | 3 | 1812 | 2348 | 1874 | 255 | 0 | 19 | 2121 | 4 | 28 | 1 |
| Плевен | 11 | 11 | 0 | 3 | 502 | 296 | 303 | 5 | 0 | 0 | 107 | 6 | 4 | 0 |
| Пловдив | 18 | 15 | 3 | 1 | 12 | 801 | 705 | 216 | 0 | 24 | 205 | 9 | 2 | 0 |
| Разград | 7 | 6 | 1 | 1 | 568 | 1045 | 440 | 127 | 0 | 13 | 568 | 12 | 1 | 0 |
| Русе | 8 | 8 | 0 | 2 | 0 | 1035 | 592 | 356 | 0 | 134 | 667 | 0 | 2 | 2 |
| Силистра | 7 | 7 | 0 | 3 | 862 | 800 | 315 | 35 | 0 | 7 | 0 | 7 | 5 | 0 |
| Сливен | 4 | 4 | 0 | 1 | 101 | 654 | 611 | 0 | 5 | 119 | 363 | 4 | 1 | 2 |
| Смолян | 10 | 10 | 0 | 0 | 139 | 263 | 254 | 9 | 4 | 11 | 206 | 13 | 18 | 6 |
| София град | 1 | 1 | 0 | 7 | 3589 | 3554 | 1485 | 1499 | 46 | 541 | 2417 | 45 | 2 | 0 |
| София-област | 22 | 18 | 4 | 3 | 1651 | 1057 | 529 | 429 | 3 | 27 | 1253 | 16 | 4 | 9 |
| Стара Загора | 11 | 11 | 0 | 2 | 210 | 667 | 591 | 228 | 0 | 104 | 163 | 11 | 35 | 2 |
| Търговище | 5 | 5 | 0 | 2 | 2230 | 616 | 558 | 106 | 0 | 0 | 143 | 2 | 2 | 1 |
| Хасково | 11 | 10 | 1 | 2 | 238 | 190 | 151 | 39 | 0 | 0 | 99 | 14 | 5 | 1 |
| Шумен | 10 | 9 | 1 | 2 | 1082 | 1013 | 563 | 7 | 1 | 18 | 900 | 7 | 4 | 3 |
| Ямбол | 5 | 5 | 0 | 4 | 431 | 264 | 146 | 38 | 3 | 8 | 26 | 3 | 3 | 0 |
| **Общо** | **265** | **242** | **23** | **69** | **21 339** | **23 393** | **15 824** | **5004** | **91** | **1440** | **13822** | **229** | **195** | **53** |

1. ***Финансиране на програмите за овладяване на популацията на безстопанствени кучета на територията на Република България за 2021 г.***

В съответствие със законовите разпоредби, разписани в чл. 40б от ЗЗЖ, изпълнението на дейностите, свързани с овладяване популацията на безстопанствените кучета на територията на Република България, следва да бъдат финансирани със средства от:

1. държавен бюджет;
2. общински бюджет;
3. дарения от физически и юридически лица;
4. международни програми и проекти;

Съгласно разпоредбите на ЗЗЖ, общинските съвети приемат програми за овладяване на популацията на безстопанствените кучета и предвиждат средства за изпълнението им.

1. ***Преброяване на безстопанствените кучета:***

През **2021 г.** в **областите: Велико Търново и Русе** не е извършвано преброяване на популацията на безстопанствените кучета. Общият брой на преброените безстопанствените кучета, изчислен на база другите 26 области в Република България за 2021 г. е **21 339** , през 2020 г. е **23 326 броя**, а през 2019 г., а през **28 260 броя**.

През **2020 г.** не е извършено преброяване в областите: **Велико Търново, Видин и Русе**, а през **2019 г.** в **област** **Русе**.

Данните за 2020 г. са на база 25 области в страната, а за 2019 г. – 27 области.

Наблюдава се **намаление в броя на преброените** безстопанствени кучета: с   
**8,52 %** спрямо 2020 г. и с **24,49%** спрямо 2019 г.

Информацията за броя на преброените безстопанствени кучета за трите години 2019, 2020 и 2021 е представена на фиг. 1.

*Фиг. 1: Сравнение на данните за преброените безстопанствени кучета за последните 3 години – 2019 г., 2020 г. и 2021 г.*

През 2021 г., в изпълнение на Общинските програми за овладяване на популацията на безстопанствените кучета на територията на страната, са заловени   
**23 393 броя** безстопанствени кучета, от които **5 004 броя** са осиновени. Броят на заловените кучета се е увеличил с **2 961** спрямо 2020 г., когато броят на заловените е бил **20 432 броя**, от които **5 553 броя** – осиновени, а през 2019 г. **22 646** броя заловени, от които осиновени **4 305** броя.

Броят на заловените безстопанствени кучета през **2021 г**. се е увеличил с   
**12,66** **%** спрямо **2020 г**. и с **3,2 %** спрямо **2019 г.**

Броят на осиновените безстопанствени кучета през **2021 г.** е намалял с **9,89 %** спрямо **2020 г.** и се е увеличил с **13,97 %** спрямо **2019 г.**

Информацията за броя на заловените безстопанствени кучета е илюстрирана на фиг. 2.

*Фиг. 2: Сравнение на данните за заловените безстопанствени кучета за последните 3 години – 2019 г., 2020 г. и 2021 г.*

Динамиката в броя на осиновените кучета в страната е представена посредством фиг. 3:

*Фиг. 3: Сравнение на данните за осиновените безстопанствени кучета за последните 3 години - 2019 г., 2020 г. и 2021 г.*

Съгласно законовите разпоредби, посочени в чл. 47 от ЗЗЖ, броят на кастрираните, обработените и върнатите по местата на залавянето им кучета през   
2021 г. е **15 824**, през 2020 г. е **13 572** броя, а броят им през 2019 г. – **16 947**.

Броят им показва увеличение с **2 252** броя (14,24%) в сравнение с 2020 г. и намаление с **1 123** (6,63 %) спрямо 2019 г.

От представените данни за 2021 г., се забелязва увеличение в броя на заловените, кастрираните, обработените и върнатите по местата на залавянето им кучета спрямо предходния отчетен период за 2020 г.

Данните за кастрирани, обработени и върнати по местата безстопанствени кучета за 2019 г., 2020 г. и 2021 г. са представени в таблица 1:

|  |  |  |  |
| --- | --- | --- | --- |
|  | **2019 г.** | **2020 г.** | **2021 г.** |
| Заловени кучета | 22 646 | 20 432 | 23 393 |
| Осиновени кучета | 4 305 | 5 553 | 5004 |
| Обработени и върнати по места кучета | 16 947 | 13 572 | 15 824 |

*Табл. 1: Сравнение на* *данните за кастрирани, обработени и върнати по места безстопанствени кучета за последните 3 години – 2019 г., 2020 г. и 2010 г.*

Българска агенция по безопасност на хранитее разработила Стандартна оперативна процедура (СОП) за сертифициране при транспортиране на домашни любимци с търговска цел, с оглед прилагането на единен подход, гарантиращ спазването на разпоредбите, на действащото европейско и национално законодателство.

Документът е публикуван на страницата на БАБХ и е достъпен на следният електронен адрес:

<http://www.babh.government.bg/userfiles/files/Proceduri%20BABH/ZHOJKF/Zapoved_utvyrzhdavam_%26_SOP_10_Sertificirane_pri_transportirane_na_domashni_lubimci.pdf>

Физически и юридически лица, както и представители на неправителствени организации за защита на животните осъществяват търговия с животни. Домашни любимци с цел осиновяване са транспортирани най-често към следните държави: Германия, Англия и Нидерландия. Процентът на осиновените кучета е най-висок в областите: Бургас, Габрово, Добрич, Перник, Пловдив, София град, София област, Стара Загора и Русе.

Увеличение в броя на безстопанствените кучета се наблюдава предимно в края на летния сезон и началото на есента, когато много собственици изоставят домашните си любимци, съгласно получената информация от докладите на общините.

В малките населени места в страната (обезлюдени села и махали) живеят сами голям брой възрастни хора, което налага необходимостта от притежаването на куче – пазач. Тези животни се отглеждат предимно в дворовете на хората. Често поради финансови затруднения, отдалечеността на тези места от големите градове и липсата на ветеринарномедицинско обслужване, кучетата не са кастирани и идентифицирани.

Често наблюдавана практика е градското население на страната да транспортира нежеланите приплоди на домашните си любимци към други градове и села, където те биват изоставяни. Това е една от основните причини за появата на голям брой нови некастрирани кучета, основно в общинските центрове.

През изминалите две години се забелязва сериозен ръст в броя на изоставените домашни любимци, предимно кучета и котки.

***Изоставянето на домашните любимци и изхвърлянето на нежеланите им приплоди е постоянен процес, водещ до непрекъснато увеличение на популацията на безстопанствените кучета на територията на страната. В съчетание с финансовите затруднения (ограничен бюджет), изпитвани от доста общини в страната, проблемът с овладяването на популацията на безстопанствените кучета става трудно преодолим.***

Появата на нови безстопанствени кучета със статут на „изоставени домашни любимци“ поражда допълнителна невъзможността на някои общини да се справят ефективно с изпълнението на мерките в приетите от тях общински програми.

Измамните търговски практики са друга причина за изоставянето на голям брой домашни любимци (продажба на нечистопородни кученца, измама, която стопаните установяват по-късно и изоставят закупеното животно).

1. ***Приюти за безстопанствени животни***

Българската агенция по безопасност на храните е разработила и поддържа в актуалност Национален регистър на приютите в Република България.

В регистърът се съдържа информация за адресите и капацитета на приютите, които са публично достъпни на интернет страницата на БАБХ:

<http://www.babh.government.bg/bg/Object/site_register/view/5/%D0%97%D0%B4%D1%80%D0%B0%D0%B2%D0%B5%D0%BE%D0%BF%D0%B0%D0%B2>

На територията на област Смолян нямарегистрирани приюти.

Броят на регистрираните приюти на територията на страната е 69 (шестдесет и девет), след последната актуализация на регистъра, извършена през 2022 г.

През последните три години се забелязва тенденция за увеличение в броя на приютите в страната, въпреки затрудненото финансово положение на повечето общини.

Броят на приютите през 2020 г. е бил 57 (петдесет и седем), а през 2019 г. техният брой е бил 53 (петдесет и три).

Динамиката в броя на изградените приюти на територията на Република България е представена посредством фиг. 4:

*Фиг. 4: Сравнение на броя регистрираните приюти за безстопанствени животни на територията на старната за последните 3 години – 2019 г., 2020 г. и 2021 г.*

1. ***Интегрирана информационна система ВетИС на БАБХ***

Обобщени данни по области за домашните кучета за 2021 г., съгласно извършена справка в Интегрираната информационна система ВетИС на БАБХ:

|  |  |  |  |  |
| --- | --- | --- | --- | --- |
| **Област** | **Данни за домашни КЧ** | | | |
| **Брой регистрирани домашни КЧ** | **Корективни мерки от страна на ОДБХ при нарушения на изискванията по чл. 172, чл. 173, чл. 174 и чл. 177 от ЗВД** | **Брой регистрирани домашни КЧ, въведени във ВетИС по местодомуване на животните** | **Корективни мерки от страна на ОДБХ при констатиране неизпълнение на чл. 39, ал. 2, т. 14 от ЗВД** |
| **Благоевград** | 488 | 0 | 488 | 1 |
| **Бургас** | 556 | 2 | 705 | 3 |
| **Варна** | 1085 | 255 | 1134 | 0 |
| **Велико Търново** | 781 | 11 | 355 | 0 |
| **Видин** | 190 | 8 | 209 | 0 |
| **Враца** | 279 | 3 | 705 | 0 |
| **Габрово** | 1211 | 5 | 1211 | 0 |
| **Добрич** | 1148 | 5 | 0 | 7 |
| **Кърджали** | 437 | 2 | 1303 | 0 |
| **Кюстендил** | 283 | 0 | 134 | 0 |
| **Ловеч** | 118 | 0 | 204 | 0 |
| **Монтана** | 834 | 16 | 297 | 2 |
| **Пазарджик** | 848 | 15 | 439 | 4 |
| **Перник** | 1305 | 15 | 1305 | 0 |
| **Плевен** | 725 | 1 | 725 | 0 |
| **Пловдив** | 1437 | 3 | 4772 | 0 |
| **Разград** | 583 | 8 | 583 | 0 |
| **Русе** | 290 | 44 | 1294 | 0 |
| **Силистра** | 383 | 5 | 383 | 0 |
| **Сливен** | 183 | 0 | 408 | 0 |
| **Смолян** | 138 | 21 | 138 | 0 |
| **София град** | 8434 | 0 | 8343 | 6 |
| **София област** | 1145 | 0 | 884 | 0 |
| **Стара Загора** | 1409 | 29 | 3550 | 0 |
| **Търговище** | 173 | 0 | 277 | 0 |
| **Хасково** | 847 | 1 | 1624 | 0 |
| **Шумен** | 311 | 0 | 1166 | 0 |
| **Ямбол** | 848 | 0 | 2941 | 0 |
| **Общо** | **26469** | **449** | **35577** | **23** |

*Табл. 2 Обобщени данни по области за домашните кучета за 2021 г.*

В изпълнение на Заповед на изпълнителния директор на БАБХ № РД 11-606 от 15.05.2012 г. е предоставен достъп до Интегрираната информационната система на БАБХ (ВетИС) за въвеждане на данни за идентифицирани кучета, на регистрираните ветеринарни лекари на територията на цялата страна, както и на ветеринарни лекари, работещи в регистрираните приюти в страната.

През **2021 г.** броят на регистрирани домашни кучета е **26 469**, през **2020 г.** е  
**29 255**, а през **2019 г.** е **27 050**.

**Констатира се намаление в броя на регистрираните домашни кучета спрямо предходният отчетен период, което е в корелационна зависимост с намалението и на другите данни в представената по-горе таблица за домашни кучета.**

В сравнение с предходните отчетни периоди се забелязва следната тенденция:

* 2019 г. регистрирани **27 050** броя домашни кучета, въведени във ВетИС **25 531 броя;**
* 2020 г. регистрирани **29 255** броя домашни кучета, въведени във ВетИС **42 840 броя;**
* 2021 г. регистрирани **26 469** броя домашни кучета, въведени във ВетИС **35 577 броя.**

Констатира се пропорционално намаление в броя на въведените домашни кучета във ВетИС спрямо 2020 г. и увеличение спрямо 2019 г.

Корелативно се забелязва намаление и в броя на извършените проверки от инспекторите от ОДБХ на регистрираните на тяхна територия ветеринарни лечебни заведения (ВЛЗ) и на ветеринарните лекари за коректно изпълнение на разпоредбите на чл. 39, ал. 2, т. 14 от ЗВД, а именно въвеждане на данните на регистрираните кучета.

Информацията за броя на регистрираните домашни кучета, въведените във ВетИС е илюстрирана на фиг. 5:

*Фиг. 5: Сравнение на данните за регистрираните и въведените във ВетИС домашни кучета за 2019 г., 2020 г. и 2021 г.*

Информацията за броя на регистрираните безстопанствени кучета, въведени във ВетИС е илюстрирана на фиг. 6:

*Фиг. 6: Сравнение на данните за регистрираните и въведените във ВетИС безстопанствени кучета за 2019 г., 2020 г. и 2021 г.*

В интегрираната информационна система на БАБХ – ВетИС за **2021 г.** са въведени данните общо за **49 399** броя регистрирани домашни и безстопанствени кучета, през **2020 г**. – **53 764**, за **2019 г.** са **36 852**.

**От представените графики могат да се направят следните заключения:**

* броят на регистрираните и въведените домашни кучета във ВетИС за **2021 г.** е намалял с 16,96 **%** спрямо **2020 г.** и се е увеличил с 28,24 **%** спрямо **2019 г. (фиг. 5);**
* броят на регистрираните и въведените безстопанствени кучета във ВетИС за **2021 г.** се е увеличил с 20,97 **%** спрямо **2020 г.** и с 19,3 **%** спрямо **2019 г. (фиг. 6).**

Извършените проверки от ОВЛ за изпълнението на общинските програми и проверките на обекти от ОДБХ, както и предприетите мерки са представени в табл. 3:

|  |  |  |  |
| --- | --- | --- | --- |
|  | **2019 г.** | **2020 г.** | **2021 г.** |
| 1. Брой извършени проверки от ОВЛ за изпълнение на общинските програми | 237 | 178 | 229 |
| 1. Брой извършени проверки на обекти, под контрола на ОДБХ | 378 | 233 | 195 |
| 1. Констатации и предприети мерки | 99 | 81 | 53 |

*Табл. 3 Обобщени данни за извършени проверки от ОВЛ, ОДБХ и предприети мерки за последните 3 години – 2019 г., 2020 г. и 2021 г.*

От представените данни се забелязва увеличение в броя на проверките от страна на ОДБХ и ОВЛ за изпълнение на общинските програми и намаление в проверките, извършени в животновъдните обекти, контролирани от ОДБХ спрямо 2020 г.

Във връзка със слабия интерес от страна на гражданите и занижения контрол по отношение събиране на данъците от общините, продължава невъзможността за цялостно обхващане на популацията от домашни кучета.

1. ***Предприети корективни действия от страна на ОДБХ***

Съгласно законовите разпоредби, разписани в чл. 178 от ЗВД, кметовете на общини, райони и кметства организират контрола за спазване изискванията по чл. 172, т. 1 и 2, чл. 173, т. 1 и чл. 177, ал. 1, т. 3 и 4 от същия закон,, за което административно наказващ орган са съответните общини. Контролът по спазване на разпоредбите на   
чл. 174 от ЗВД също е от компетенциите на Общините.

Нарушенията по [чл. 426](https://web.apis.bg/p.php?i=198384&b=0#p6216986), [426а](https://web.apis.bg/p.php?i=198384&b=0#p29004281), [426б](https://web.apis.bg/p.php?i=198384&b=0#p29004282), [428](https://web.apis.bg/p.php?i=198384&b=0#p6216988) и [429](https://web.apis.bg/p.php?i=198384&b=0#p6216989) от този закон се установяват с актове, съставени от инспекторите от общините и районите, съгласно чл. 472, ал. 4 от ЗВД, а Наказателните постановления се издават от кметовете на общини и райони.

За притежаването на куче ежегодно се заплаща такса по [Закона за местните данъци и такси](https://web.apis.bg/p.php?i=10436&b=0), съгласно чл. 175, ал. 1 от ЗВД, с изключение на случаите, разписани в чл. 175, ал. 2 от ЗВД. **Приходите от събраните такси постъпват в общинския бюджет и се използват за мероприятия, свързани с намаляване на броя, на безстопанствените кучета, съгласно чл. 175, ал. 3 от ЗВД**.

Ветеринарномедицинските специалисти от ОДБХ подпомагат постоянно контролните дейности по прилагане на закона.

Във връзка с осъществен контрол по спазване на изискванията, посочени в чл.172, чл.173, чл. 174 и чл. 177 от ЗВД през 2021 г. са издадени **449** броя предписания, наказателни постановления и АУАН за неспазване разпоредбите за хуманно отношение към животните, през 2020 г. са издадени **517**, а през 2019 г. са издадени **475.**

**V. АНАЛИЗ НА ИЗПЪЛНЕНИЕТО ПО ОБЩИНИ:**

Въз основа на получените данни от всички 28 ОДБХ на територията на страната могат да се направят следните констатации:

През 2021 г. е имало общини, които въпреки приемането на Националната програма, са изпълнили частично разпоредбите на чл. 40, ал. 3 от ЗЗЖ:

* някои общини имат приети програми, но не са работили по тях, като причина за това посочват „финансови затруднения“;
* други общини са работили по изтекли програми, като са предприети мерки по актуализирането им;
* част от общините в България са актуализирали общинските си програми – имат разработени актуални програми и план за действие на съответната община, но не е спазено изискването на чл. 40, ал. 3 от ЗЗЖ: „Общинските съвети приемат програма за изпълнение на националната програма и план за действие на съответната община, които отговарят на изискванията на наредбата по ал. 2“.

В глава седма, Раздел I Административнонаказателни разпоредби от ЗЗЖ, чл. 69 е разписано следното: „Кмет на община, който не организира изпълнението на програмата и плана по чл. 40, ал. 3, се наказва с глоба в размер от 1000 до 2000 лв., а при повторно нарушение глобата е в двоен размер“.

Съгласно чл. 40, ал. 4 кметовете на общини организират изпълнението на програмата и плана по ал. 3.

Във връзка с гореизложеното, се наблюдава законова невъзможност за предприемане на административни действия от страна на ОДБХ.

Кметовете **са изготвили програма и план за съответната община, но същите не са приети от общинските съвети** по различни причини. **В такъв случай е налице невъзможност за изпълнение на разпоредбите на чл. 40, ал. 4 от ЗЗЖ, а именно организиране на изпълнението на програмата и плана.**

Общините, които имат актуални програми, но са работили частично по тях, посочват като основна причина за това липсата на финансови средства, пораждащи невъзможност за изпълнение на мерките, разписани в общинските програми.

След извършения анализ на получената информация за 2021 г. е констатирано неефективно прилагане на действащото законодателство.

В тази връзка, от БАБХ отново са предприети действия по засилване контрола върху дейността на кметовете и кметските наместници, като е разпоредено на съответните ОДБХ да предприемат корективни действия в съответствие с Глава седма, раздел І административно наказателни разпоредби от ЗЗЖ.

Част от общините в Република България работят по изтекли програми, като едни от тях са изработили актуални, които са внесени за гласуване от Общински съвет на съответните общини.

Общо 23 (двадесет и три) общини в страната не са изпълнявали общинските си програми (едни по финансови причини, други са нямали разработени такива), за което от ОДБХ са предприети съответните корективни мерки.

През 2021 г. следните общини нямат приети общински програми за овладяване популацията на безстопанствените кучета: **Столична община**, **общ. Варна, общ. Видин, общ. Белоградчик (приета актуална на 31.12.2021 г.), общ. Ново село,** обл. Видин**; общ. Сухиндол,** обл. Велико Търново**; общ. Ракитово,** обл. Пазарджик**; общ. Съединение, общ. Марица**; **общ. Първомай,** обл. Пловдив**; общ. Годеч,   
общ. Златица,** обл. София област и **общ. Маджарово,** обл. Хасково.

В тази връзка, от ОДБХ са предприети административнонаказателни мерки за приемане на общински програми.

Останалите 252 общини на територията на страната имат приети общински програми, като на някои общини програмите са изтекли през 2021 г. и са изработени нови, които са внесени за гласуване от Общински съвет на съответните общини. Съгласно изпратените данни от ОДБХ за тези общини е отразено, че имат общински програми, макар и изтекли, в процес на гласуване, общините продължават да работят по тях. Това е от важно значение, тъй като в предходни отчетни периоди е имало общини, които са имали програми, но не са ги изпълнявали.

След обнародването на Наредба № 4 от 1 февруари 2021 г. и в съответствие с изискванията на чл. 40, ал. 3 от ЗЗЖ и § 10, ал. 3 от преходни и заключителни разпоредби към Закона за изменение и допълнение на ЗЗЖ (обн., ДВ, бр. 34 от 2016 г.), през 2021 г. от ОДБХ са изпратени писма до кметовете на общините за актуализация на общинските програми за изпълнение на националната програма за овладяване на популацията на безстопанствените кучета.

От направеният анализ по общини за 2021 г. се забелязва увеличение в броя на общините, които имат приети общински програми спрямо 2020 г.

Констатира се, че броят на общините, които работят по програми с изтекъл срок на прилагане не намалява значително спрямо предходния отчетен период.

Към днешна дата, основният проблем при изпълнението на общинските програми в повечето общини остава финансовото им обезпечаване. Недостатъчните средства или пълната им липса се явява причина не само за неизпълнение на програмите, а и за невъзможност за ремонтиране, разширяване и изграждане на приюти за безстопанствени кучета.

В тази връзка повечето области са обявили, че изпълнението на програмите е изключително трудно и е частично.

В табличен вид по**-**долу e представен отчет на изразходваните средства по области, във връзка с изпълнението на общинските програми за овладяване популацията на безстопанствените кучета на територията на страната за 2019 г., 2020 г. и 2021 г.:

|  |  |  |  |  |  |
| --- | --- | --- | --- | --- | --- |
|  | **ОБЛАСТ** | **БРОЙ ОБЩИНИ** | **ИЗРАЗХОДВАНИ СРЕДСТВА (ЛВ.) за 2019 г.** | **ИЗРАЗХОДВАНИ СРЕДСТВА (ЛВ.) за 2020 г.** | **ИЗРАЗХОДВАНИ СРЕДСТВА (ЛВ.) за 2021 г.** |
| **1.** | Благоевград | 14 | 242 395 | 186 900 | 273,506 |
| **2.** | Бургас | 13 | 504 993 | 532 773 | 562 606 |
| **3.** | Варна | 12 | 589 850 | 498 395 | 589 362 |
| **4.** | Велико Търново | 10 | 360 041 | – | – |
| **5.** | Видин | 11 | 7 300 | 83 137 | 91 057 |
| **6.** | Враца | 10 | 144 699 | 169 350 | 153 250 |
| **7.** | Габрово | 4 | 246 700 | 263 050 | 333 699 |
| **8.** | Добрич | 8 | 41 616 | 148 835 | 158 415 |
| **9.** | Кърджали | 7 | 165 000 | 146 000 | 86 000 |
| **10.** | Кюстендил | 9 | – | – | 114 000 |
| **11.** | Ловеч | 8 | 94 000 | 98 500 | 104 500 |
| **12.** | Монтана | 11 | 151 900 | 149 000 | 118 710 |
| **13.** | Пазарджик | 12 | 3 835 | 7 790 | 12 550 |
| **14.** | Перник | 6 | 108 500 | 137 694 | 198 116 |
| **15.** | Плевен | 11 | 149 674 | 18 432 | 34 902 |
| **16.** | Пловдив | 18 | 272 994 | 219 545 | 106 256 |
| **17.** | Разград | 7 | 72 500 | 72 500 | 72 000 |
| **18.** | Русе | 8 | 336 920 | 434 443 | 491 245 |
| **19.** | Силистра | 7 | – | 152 820 | 156 869 |
| **20.** | Сливен | 4 | 47 755 | – | 45 000 |
| **21.** | Смолян | 10 | 47 459 | 65 364 | 74 503 |
| **22.** | София град | 1 | **–** | 2 607 681 | 2 739 163 |
| **23.** | София област | 22 | – | – |  |
| **24.** | Стара Загора | 11 | 166 571 | 166 571 | 147 868 |
| **25.** | Търговище | 5 | 201 893 | 244 470 | 227 784 |
| **26.** | Хасково | 11 | 144 379 | 82 188 | 210 356 |
| **27.** | Шумен | 10 | 84 927 | 101 862 | 124 055 |
| **28.** | Ямбол | 5 | 167 151 | 129 997 | 126 228 |

***ЗАБЕЛЕЖКА****: Някои общини са отказали да предоставят информация, относно изразходените средства**във връзка с изпълнението на общинските програми за овладяване популацията на безстопанствените кучета на територията на страната за 2019 г.,2020 г. и 2021 г.*

**Кратко резюме за изпълнението на Общинските програми в 28-те области на страната:**

**1. Област Благоевград:**

На територията на област Благоевград всички общини имат приети общински програми за овладяване популацията на безстопанствените кучета.

В областта има изградени два приюта за безстопанствени животни, намиращи се в с. Покровник, общ. Благоевград и в гр. Гоце Делчев.

На територията на общините, на които няма регистрирани приюти, залавянето и обработването на безстопанствените кучета се извършва от регистрирани ветеринарни лекари или фирми, с които съответните общини са сключили договор. В случаите с наети фирми, същите имат договор с ветеринарен лекар, осигуряващ ветеринарномедицинското обслужване на животните, свързано с изпълнение мерките, заложени в общинските програми.

**2. Област Бургас:**

Всички общини на територията на обл. Бургас имат приети програми и планове по чл. 40, ал. 3. Общините Бургас, Камено, Несебър и Средец са актуализирали и приели нови общински програми след приемането на Националната програма.

Част от общините на територията на областта изпълняват програми за овладяване популацията на безстопанствените кучета, приети от общинските съвети до влизането в сила на този закон, съгласно § 9 от преходните и заключителните разпоредби към Закона за изменение и допълнение на ЗЗЖ.

На територията на областта има изградени пет приюта за безстопанствени животни, три общински, собственост на общ. Бургас, общ. Несебър и общ. Поморие и два частни, намиращи се на територията на гр. Бургас и гр. Карнобат.

**3. Област Варна:**

През 2021 г. община Варна е работила по изтекла програма за овладяване популацията на безстопанствените кучета. Изготвена е нова програма и план за действие, които са внесени за приемане от Общински съвет, но към днешна дата същите все още не са приети.

Изпратени писма до кметовете на всички общини на територията на областта за актуализация на общинските програми за изпълнение на националната програма за овладяване на популацията на безстопанствените кучета, във връзка с обнародваната в „Държавен вестник“ *Наредба № 4 от 1 февруари 2021 г.* и в съответствие с изискванията на чл. 40, ал. 3 от ЗЗЖ и § 10, ал. 3 от преходни и заключителни разпоредби към Закона за изменение и допълнение на ЗЗЖ.

На територията на областта има изградени шест приюта за безстопанствени кучета, в следните общини: общ. Варна – общински; гр. Игнатиево, общ. Аксаково, общ. Девня, с. Крумово, общ. Аксаково, с. Приселци, общ. Аврен, с. Кипра, общ. Девня – частни.

**4. Област Велико Търново:**

Всички общини в област Велико Търново, с изключение на общ. Сухиндол, имат приети Общински програми за овладяване на популацията от безстопанствените кучета, съгласно разпоредбите на ЗЗЖ.

През 2021 г. в областта не е извършвано преброяване на безстопанствените кучета, но в девет общини е работено по програмите, като са залавяли и обработвали безстопанствени кучета.

В област Велико Търново има два регистрирани приюта, единият е в   
с. Шемшево, община Велико Търново, а другият е в общ. Павликени.

Община Велико Търново, съвместно снеправителствена организация за защита на животните, ежегодно провежда кампания за безплатна кастрация на домашни любимци – мероприятие, с което безплатно се кастрират, обезпаразитяват и чипират домашните любимци. Кампанията е пример за успешно партньорство между местната власт и неправителствения сектор по обществено значими каузи.

**5. Област Видин:**

На територията на областта всички общини, с изключение на общ. Видин, общ. Ново село и общ. Белоградчик (приета на 31.12.2021 г.) са имали приети общински програми за овладяване популацията на безстопанствените кучета през 2021 г.

През 2021 г. е извършено преброяване на безстопанствените кучета, за разлика от 2020 г., когато обл. Видин е била сред тези, които не са извършвали преброяване.

В областта има регистрирани два приюта за безстопанствени кучета, единият се намира на територията на община Видин, а другият (регистриран през 2021 г.) в с. Раброво, общ. Бойница.

В някои от по-малките населени места в областта, както на доста други места в страната преобладаващото население е предимно в пенсионна възраст. Това демографско състояние оказва влияе и на съпътстващата популация от кучета. Домашните любимци почти изцяло изпълняват ролята на кучета-пазачи.

Лимитиращ фактор за изпълнението на националната и общинските програми е оскъдното финансиране, което по никакъв начин не кореспондира с нормативните изисквания, за реализирането на които е необходим финансов ресурс, който е невъзможно да бъде отделен от общинския бюджет.

В докладите на общ. Бойница и общ. Грамада са представени данни, че не се наблюдават безстопанствени кучета.

**6. Област Враца:**

На територията на област Враца всички 10 (десет) общини са приели актуализирани програми за овладяване популацията от безстопанствени кучета на своите територии.

Програмите за овладяване на популацията на безстопанствените кучета са публикувани на официалните сайтове на общините.

На територията на областта има регистрирани три приюта по реда на чл. 137 от ЗВД, които са вписани в публичния регистър на БАБХ – с. Кален, общ. Мездра и   
с. Веслец, общ. Враца и в гр. Козлодуй.

В приюта в с. Кален, общ. Мездра се настаняват безстопанствени кучета, за които са подадени сигнали от граждани и които изчакват плановото идване на фирма, с която Община Мездра е сключила договор за изпълнение на общинската програма за овладяване популацията на безстопанствени кучета. Фирмата извършва ветеринарномедицинската обработка и на кучетата в общ. Мездра и общ. Роман.

Ветеринарномедицинската обработка на кучетата приети в приюта се извършава от ветеринарен лекар, вписан в регистъра на ветеринарните лечебни заведения на ОДБХ – Враца с практика във ветеринарна амбулатория, а кастрацията от ветеринарните лекари от фирмата, сключила договор с Общината.

Община Враца сътрудничи със сдружения с нестопанска цел: НПО „Анимал Хелп“ – съвместно се организира ежегоден благотворителен базар; кампании насочени към информиране на населението, образоване на подрастващите и собственици на домашни любимци; на алеите определени за разходка на домашните любимци са поставени кошчета за кучешки отпадъци със съответните табели; оказано е съдействие и финансиране при проведената киноложка изложба.

Община Криводол е провела разяснителни кампании, относно отглеждането на домашни любимци от хората като отговорности към здравето на техните любимци и към общественото здраве.

Община Бяла Слатина е търсила многократно съдействие и сътрудничество с неправителствени организации , но безуспешно, поради причини, че тези организации работят само в големи градове. Чрез средствата за масова информация, общината е провела информационни кампании, относно отговорностите на хората отглеждащи домашни любимци, включително кучета.

**7. Габрово:**

Четирите общини на територията на област Габрово имат изготвени актуални програми за изпълнение на националната програма и план за действие на съответната община.

Основният проблем при изпълнението на мерките по овладяване популацията на безстопанствените кучета остава обезпечаването им финансово.

Забелязва се значително намаляване на популацията на безстопанствените кучета на територията на общините в сравнение с предходната година.

Във всички общините се наблюдава ефективно сътрудничество между НПО и общината, в следствие на което като цяло се увеличава броя кучета с намерени нови стопани.

На територията на обл. Габрово функционират три приюта за безстопанствени животни, от които два общински на общ. Габрово и на общ. Севлиево и един частен, собственост на НПО „Улични сърца БГ“ в с. Глушка, общ. Дряново.

**8. Добрич:**

Всички общини на територията на областта имат приети общински програми за овладяване популацията на безстопанствените кучета.

Констатира се значително увеличение в броя на заловените, обработените, осиновените и въведени регистрирани безстопанствени кучета във ВетИС спрямо предходния отчетен период.

В община Добрич има два регистрирани приюта – общински и частен на СНЦ „Обич за обич”, финансиран от Германо-Българско сдружение да залавя и обработва безстопанствени кучета на територията на област Добрич.

**9. Кърджали:**

Във всички седем общини на територията на област Кърджали има приети програми за овладяване популацията на безстопанствените кучета и Наредби за придобиване, притежаване и отглеждане на домашни кучета.

В сравнение с предходните години се наблюдава увеличаване броя на регистрираните и въведени във ВетИС домашни кучета.

На територията на областта има само един изграден и регистриран приют на територията на Община Кърджали с регистрирана ветeринарна амбулатория II-ра категория към него.

**10. Кюстендил:**

На територията на област Кюстендил всички общини имат програми за овладяване на популацията на безстопанствените кучета.

Общините предвиждат изготвяне на информационни материали, които ще бъдат поставяни във всички кметства на населени места, организиране на кампании за разясняване на ползите от кастрацията на домашните кучета, чрез разпространяване на брошури и др.

На територията на обл. Кюстендил има изградени три приюта за безстопанствени животни – с. Радловци, общ. Кюстендил, общ. Дупница, общ. Бобов дол.

**11. Област Ловеч:**

Всички общини на територията на областта имат актуални общински програми за овладяване популацията на безстопанствените кучета.

Община Ябланица е провела информационна кампания сред населението, относно мерки за намаляване броя на безстопанствени кучета. Разгледани и коментирани ползите от кастрацията на домашните кучета, както с цел намаляване на безконтролното им размножаване, увеличаване броя на безстопанствените такива, така и в аспект на намаляване на агресията у животните.

Община Тетевен редовно публикува на интернет страницата си <http://teteven.bg/> съобщения и информация за начините за отглеждане на домашни кучета, вредите от изоставянето им, ползата от кастрацията на домашните кучета. Информацията се обявява на официалните табла в сградата на Община Тетевен и в сградите на всички кметства.

В община Луковит е създадено звено „Инспекторат“, което ще следи за спазване разпоредбите по действащото законодателство за безстопанствени животни.

Кметът на Община Летница е издал заповед, във връзка с организиране на контрола за спазване на изискванията по чл. 172, т. 1 и т. 2; чл. 173, т. 1 и чл. 177, ал. 1   
т. 3 и т. 4 от Закона за ветеринарномедицинската дейност, чл. 24 от Наредба № 1 за обществения ред и опазването на общинските имоти на територията на Община Летница. Ежегодно заповедта на кмета се поставя на видни места, които се посещават от населението и гражданите се запознават с нея чрез съобщение в местната общинска радиоуредба

Община Троян – организирани са информационни кампании, насочени към информиране на населението за популяризиране на ползите от кастрациите. Поставила е на сайта си и разпространява брошури на “Платформа на OIE за хуманно отношение към животните за Европа“. Целта на програмите е установяване на контрол върху популацията на безстопанствените кучета по ефективен начин чрез кастрация, като се гарантира здравето на хората, безопасността на градската среда и европейския имидж на България.

Община Ловеч уведомява собствениците на домашни кучета за реда и сроковете за регистрация в общината чрез интернет страницата на общината, общинско радио – Ловеч и местните вестници. Образователна кампания е организирана в Професионалната гимназия по ветеринарна медицина в Деня на отворените врати.

На територията на общ. Троян се намира единственият приют за безстопанствени животни в обл. Ловеч.

В приюта в гр. Троян кучетата задължително се идентифицират с чипове и се въвеждат във системата ВетИС на БАБХ. Такава дейност при обработените безстопанствени кучета е извършена и в общ. Угърчин, Тетевен и Ловеч.

**12. Област Монтана:**

Всички 11 (единадесет) общини в област Монтана имат приети общински програми за овладяване популацията на безстопанствените кучета.

Констатира се увеличение в броя на въведените регистрирани безстопанствени кучета във ВетИС.

В областта има един регистриран приют по реда на [чл. 137](http://62.204.151.18/act.aspx?ID=1&IDNA=7F4954EC&IDSTR=0&FIND=_2569096) от ЗВД – кастрационен център за временен престой на безстопанствени кучета на община Монтана.

**13. Област Пазарджик:**

На територията на обл. Пазарджик всички общини работят по актуални общински програми, с изключение на общ. Ракитово.

Община Белово работи с Общинско Предприятие „Зооветеринарен комплекс – Пловдив“.

Община Пазарджик има сключен договор с НПО за изпълнение на мерките, заложени в общинската програма.

Община Брацигово провежда информационна кампания сред населението. Разработени са брошури, озаглавени ‘‘Кампания за овладяване на популацията на бездомните кучета в община Брацигово‘‘, в които са описани ползите от регистрацията, кастрацията и обезпаразитяването на домашните кучета.

На територията на областта има един регистриран приют за безстопанствени кучета, намиращ се на територията на общ. Велинград.

**14. Област Перник:**

Всички общини на територията на областта имат приети общински програми.

На територията на обл. Перник има регистрирани три приюта за безстопанствени животни – един общински и два – частни, собственост на НПО. В тези два приюта всички безстопанствени кучета, които биват заловени или предадени/донесени от граждани-доброволци се обработват (идентификация с инжектируем транспондер, обезпаразитяване, кастрация и ваксинация), след което се предоставят за осиновяване извън пределите на Република България – в Германия, Нидерландия, Швейцария и други страни.

**15. Област Плевен:**

На територията на област Плевен всички общини имат приети актуални общински програми за овладяване популацията на безстопанствените кучета.

В областта има регистрирани три приюта за безстопанствени животни в гр. Левски и в землището на с. Къшин, общ. Плевен – за временно настаняване на безстопанствени животни и в с. Староселци, общ. Искър.

Общините имат сключени договори за обработване на кучетата с приютите в гр. Левски и в с. Къшин, както и с частна фирма.

Приютът в с. Староселци, общ. Искър (частен) не извършва обработка на безстопанствени кучета.

**16. Област Пловдив:**

Всички общини на територията на областта имат актуални общински програми, с изключение на общ. Марица, общ. Съединение и общ. Първомай.

На територията на областта има един регистриран приют за безстопанствени животни, намиращ се в общ. Пловдив.

Част от дейностите, заложени в Плана за действие, се осъществяват в регистрирана ветеринарна амбулатория II-ра категория, собственост на Общинско предприятие „Зооветеринарен комплекс“ – Община Пловдив.

Община Пловдив е била инициатор и домакин на две национални срещи на представители на общинските приюти в страната. През изминалата година е реализирана поощрителна „Кампания за подпомагане кастрацията на домашните кучета и котки от Община Пловдив – 2021г.“ През календарната 2021 г. са реализирани поредица инициативи, насочени към поощряване одомашняването на кучета от общинския приют.

**17. Област Разград:**

Всички общини на територията на обл. Разград имат приети програми за овладяване на популацията на безстопанствените кучета на тяхна територия.

В изпълнение на тези програми, със заделените средства от общинските бюджети, общините имат сключени договори с неправителствени организации за обработка на безстопанствените кучета (залавяне, обезпаразитяване, ваксинация против бяс, идентификация, кастрация, връщане на мястото на залавяне или настаняване в приют).

Изключение прави общ. Разград, в която има регистриран приют, към който е регистрирана ветеринарна амбулатория II категория, в която се извършват дейностите по обработка на безстопанствените кучета на територията на община Разград.

**18. Област Русе:**

Всички осем общини на територията на обл. Русе имат приети програми за овладяване на популацията на безстопанствените кучета на тяхна територия.

През 2021 г. на територията на обл. Русе не е извършвано преброяване на безстопанствените кучета.

На територията на областта има регистрирани два приюта за безстопанствени животни по реда на чл. 137 от6 ЗВД – един общински и един частен.

**19. Област Силистра:**

На територията на обл. Силистра всички общини имат приети актуални общински програми за овладяване популацията на безстопанствените кучета, с изключение на общ. Главиница, която е работила по изтекла общинска програма.

В областта действат три регистрирани приюта за безстопанствени животни, един общински и два частни, собственост на НПО.

Община Силистра има сключен договор със СНЦ „Закрила на безгласните“ и фондация „Арес и приятели“ за изпълнение на мерките, заложени в общинската програма за овладяване популацията на безстопанствените кучета.

Общините Главница, Тутракан, Дулово и Кайнарджа имат сключени договори за изпълнение на общинските програми със Сдружение „Германо-българска помощ за животни“.

**20. Област Сливен:**

Общините Сливен и Котел имат актуални програми за овладяване популацията на безстопанствени кучета. Общините Нова Загора и Твърдица са работили по изтекли програми, но имат подготвени актуализирани програми за овладяване популацията на безстопанствени кучета, които са внесени за разглеждане от Общинските съвети.

Общините имат сключени договори за ветеринарномедицинско изпълнение на дейностите по програмите, включващи улавяне, външно и вътрешно, обезпаразитяване ваксиниране срещу бяс, кастриране на мъжки и женски кучета, маркиране с чип и ушна марка, връщане по местата на залавяне.

В област Сливен има един регистриран приют за безстопанствени животни, собственост на НПО.

**21. Област Смолян:**

Всички общини на територията на обл. Смолян имат приети актуални програми за овладяване популацията на безстопанствените кучета.

За 2021 г. в някои от общините в частта “Мерки за намаляване популацията и трайно намаляване на проблема с безстопанствените кучета” е заложено сключване на договор с ветеринарни амбулатории, изпълняващи дейности по овладяване популацията на безстопанствените кучета”.

В края на 2021 г. в гр. Смолян е регистрирана амбулатория – II категория, собственост на Община Смолян, в която ще се извършва ветеринарномедицинска обработка на безстопанствените кучета, намиращи се на територията на общината. До тогава дейностите по програмата са извършвани, съгласно сключен договор между Община Смолян и частна фирма.

На територията на областта все още няма регистриран приют за безстопанствени кучета по силата на чл. 137 от ЗВД.

**22. Област София град:**

Столична община работи по изтекла общинска програма за овладяване популацията на безстопанствените кучета.

В началото на 2022 г. от Столична община е сформирана работна група със задача да изготви актуална общинска програма. До приемането на актуалната общинска програма от Общински съвет по реда на чл. 40, ал. 3 от ЗЗЖ, Столична община ще продължи да работи по старата.

На територията на Столична община има регистрирани 7 (седем) приюта за безстопанствени животни.

През 2021 г. в столицата са проведени няколко кампании за повишаване информираността на населението, както и за обработването на домашни и безстопанствени кучета.

**Кампания за безплатна кастрация, регистрация, обезпаразитяване, ваксиниране и поставяне на микрочип на дворни кучета** – както през предходните години, така и през отминалата 2021 г. кампанията се реализира на територията на цялата община.

**Кампания „Осиновявай, не купувай“**

За насърчаване на осиновяванията на кучета от общинските приюти – кампанията стартира през пролетта на 2017 г., като през последните 5 години се забелязва постоянен ръст в броя на осиновените животни. През 2021 г. в следствие на кампанията са осиновени рекорден брой 1437 кучета.

По инициатива на артисти от Театър ,,София“ са проведени фотосесии и фотоизложби на малки кучета. В тях се набляга на отговорността, която поемат стопаните, сдобивайки се с такъв домашен любимец. Необходимостта от полагане на адекватни грижи, от разбиране на нуждите му и съобразяване както с характеристиките на кучето, така и със социалната среда, в която се очаква да се впише това куче, за да може „взимането на домашен любимец“ да се превърне в „успешно осиновяване“.

**Основните приоритети през 2022 г.:**

Продължаване на кампанията и мерките за популяризиране на ползата от кастрацията и регистрацията на кучетата сред собствениците на домашни любимци.

**23. Област София област:**

Всички общини на територията на София**-**област през 2021 г. имат приети общински програми, по които работят и сключени договори за ветеринарномедицинска обработка на кучетата, с изключение на общ. Годеч и общ. Златица (работят по изтекли програми).

Общините Пирдоп, Самоков и Антон не изпълняват общинските си програми.

И през 2021 г. като основен проблем в докладите на някои общини се посочва недостатъчния бюджет за ефективно изпълнение на мерките, предвидени в програмите им.

На територията на областта има три функциониращи приюта за безстопанствени кучета – един общински и два частни.

**24. Област Стара Загора:**

На територията на област Стара Загора всички общини имат приети общински програми.

В някои общини безстопанствените кучета се обработват в приют, а други имат сключени договори за ветеринарномедицинско обслужване на безстопанствените кучета с фирма, със седалище гр. Стара Загора, неправителствени организации: Tierhilfe sudden Austria и Animal Hope Bulgaria **–** Kazanlak.

През 2021 г. са правени няколко комуникационни кампании съвместно с неправителствени организации и доброволци, за задължителна идентификация и регистрация на домашните любимци, както и за насърчаване на осиновяването на животни от приютите.

Раздавани са информационни брошури, съдържащи информация за предимствата от кастрацията, възможност за осиновяване на животни и задължителна регистрация.

На територията на областта има регистрирани два общински приюта за безстопанствени животни.

**25. Област Търговище:**

В петте общини на територията на област Търговище, Общинските съвети са приели програми за овладяване популацията на безстопанствените кучета в съответните общини.

Информационни и образователни кампании за овладяване на популацията на безстопанствените кучета, насочени към подрастващото население и собствениците на домашни любимци, са организирани от общините, със съдействието на НПО.

На територията на областта има регистрирани два общински приюта в общ. Търговище и в общ. Попово.

**26. Област Хасково:**

Всички общини, с изключение на общ. Маджарово имат приети общински програми за овладяване популацията на безстопанствените кучета.

Община Стамболово е организирала информационна кампания, насочена за информиране на населението за задължението за регистриране на домашни любимци.

Община Свиленград има сключен договор за сътрудничество с приюта в   
гр. Хасково за извършване на мерките по изпълнението на общинската програма.

В област Хасково функционират два приюта за безстопанствени животни, единият е на територията на общ Димитровград, а вторият е в общ. Хасково.

**27. Област Шумен:**

На територията на област Шумен всички общини имат приети програми, но в някои от тях е налице неефективно изпълнение или липса на такова (общ. Върбица,) поради недостатъчно финансови средства.

Обработването на безстопанствените кучета в някои общини се осъществява със съдействието на неправителствени организации.

На територията на област Шумен функционират два приюта за безстопанствени животни – общински и частен. Приютът, собственост на община Шумен, е отдаден с право на ползване на СНЦ „Надежда за животните“.

Сдружението има разработена и действаща програма за намиране на нови собственици, посредством публикуване на снимки и описания на животните, както в печатни издания и в немския сайт „Grund zur Hoffnung e. V.”.

**28. Област Ямбол:**

Всички общини имат приети общински програми, по които работят, за разлика от предходният отчетен период, когато общ. Стралджа е нямала приета общинска програма за овладяване популацията на безстопанствените кучета.

На територията на областта функционират три приюта за безстопанствени кучета.

**Във връзка с констатираните нарушения, описани по-горе от ОДБХ са предприети административнонаказателни мерки.**

**VI. ПРЕПОРЪКИ И МЕРКИ, ПРЕДПРИЕТИ ОТ БАБХ, ЗА ПОДОБРЯВАНЕ И ЕФЕКТИВНО ОВЛАДЯВАНЕ НА ПОПУЛАЦИЯТА ОТ БЕЗСТОПАНСТВЕНИ КУЧЕТА НА ТЕРИТОРИЯТА НА СТРАНАТА:**

Българската агенция по безопасност на храните, като контролен орган следи стриктно за спазването и гарантиране на изпълнението на изискванията, разписани в Регламент (ЕС) № 576/2013 на Европейския парламент и на Съвета от 12 юни 2013 година относно движението с нетърговска цел на домашни любимци и за отмяна на Регламент (ЕО) № 998/2003 (Регламент (ЕС) № 576/2013).

Във ветеринарномедицинското законодателство на Република България е разписано задължително въвеждане в Интегрираната информационна система (ВетИС) на БАБХ – номера на паспорта и номера на транспондера (микрочипа) при регистрацията на домашен любимец, с оглед на осигуряване на проследимост.

С цел гарантиране съответствието между транспондера и паспорта на животното, в изпълнение на изискванията на чл. 22 от Регламент (ЕС) 576/2013, БАБХ е предприела изменения в действащото законодателство, като се въвежда задължение към регистрираните ветеринарни лекари, в срок от три дни след поставянето на инжектируемия транспондер, да въведат в информационната система данните и за съответстващия му издаден паспорт. Измененията са предприети след извършена техническа проверка на информационната система на възможността за отразяване на всички данни по регистрацията на домашен любимец.

Идентификационните документи (паспорти), които се издават от упълномощени ветеринарни лекари (съгласно чл. 23 от Регламент (ЕС) 576/2013) при регистрацията на домашните любимци, отговарят на изискванията, посочени в чл. 3, ал. 1 от Регламент за изпълнение (ЕС) № 577/2013 на Комисията от 28 юни 2013 година за образците на идентификационни документи за движение с нетърговска цел на кучета, котки и порове, създаването на списък с територии и трети държави и изискванията за формата, оформлението и езика на декларациите за удостоверяване на съответствие с някои условия, предвидени в Регламент (ЕС) № 576/2013 на Европейския парламент и на Съвета.

Българска агенция по безопасност на храните е предприела мерки за недопускане на въвеждането на непълна информация в базата данни по отношение на идентификацията на домашните любимци, с което се осигурява въвеждане на всички необходими данни, в т.ч. номера на инжектируемия транспондер и номера на паспорта на животното, съгласно изискванията на Регламент (ЕС) № 576/2013.

Българска агенция по безопасност на храните предлага създаването на електронен регистър, както за регистрираните домашни кучета, така и за постъпващите и обработени кучета в приютите за безстопанствени животни по административни райони. В допълнение, за заловените безстопанствени животни в регистъра да се въвеждат задължително данните за идентификация, дата и вид на ветеринарномедицинските манипулации, данни за ветеринарните лекари провели мероприятията, дата и място на залавяне.

Практически приложим за тази цел административен софтуер, който включва регистрационни функции, вече може да бъде намерен на пазара.

Към другите мерки, предприети от БАБХ, се включват:

1. Стриктно изпълнение на задълженията си по чл. 38 от ЗЗЖ и поддържане на национална електронна база данни за регистрираните кучета.
2. Осигуряване на достъп и обучение за работа и въвеждане на данни в информационната система на БАБХ – ВетИС.
3. Безстопанствените животни, постъпващи в приютите, задължително да бъдат идентифицирани съгласно действащото национално законодателство, след което да се регистрират като собственост на съответния приют до момента, в който бъдат осиновени и сменят собственика си.

За ефективен контрол е необходимо обединяването на усилията на всички държавни институции, организации с нестопанска цел и граждани за разрешаване на проблема. Към момента, нелегалната търговия с домашни любимци, предлагани за продажба предимно чрез различни сайтове (онлайн търговия) с кучета и котки представлява предизвикателство по отношение на физическия контрол и наблюдението на спазването, на различни законодателни разпоредби, включващи правила за здравето на животните, търговията, вноса и хуманното отношение към животните.

Голяма част от хората решават да си закупят домашен любимец именно от различни сайтове, което често се явява причина за пораждане на измамни практики – продажба на животни с фалшиви документи, продажба на неидентифицирани животни или животни с неясен произход и здравен статус.

Търговията с животни е обект на официален контрол от страна на БАБХ по отношение на спазването на **ветеринарно санитарните изисквания**, установени в действащото европейско и национално законодателство.

Въпросите, свързани с различни търговски практики, в т. ч. и заблуждаващи, не са от компетенциите на БАБХ.

Българска агенция по безопасност на храните осъществява контрол върху регистрираните животновъдни обекти по реда на чл. 137 от ЗВД (приюти, хотели, пансиони, развъдници), отговарящи на изискванията на *Наредба № 41 от 10.12.2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.*

На електронната страница на БАБХ е публикуван регистър на Развъдниците в България, който е достъпен на следният електронен адрес:

<http://www.babh.government.bg/bg/Object/site_register/view/5/%D0%97%D0%B4%D1%80%D0%B0%D0%B2%D0%B5%D0%BE%D0%BF%D0%B0%D0%B2>

В него се съдържа актуална информация, относно броя на регистрираните развъдници в България, капацитета на всеки обект, местонахождение и собственост на обектите.

С оглед предотвратяване на некоректна продажба на кучета и котки, БАБХ апелира да се закупуват домашни любимци от регистрирани обекти, които са под контрола ѝ. По този начин се минимизира възможността от закупуването/осиновяването на животно с неясен здравен статус, което може да бъде предпоставка за застрашаване на общественото здраве и здравето на животните, както и неговото изоставяне на улицата, което води неминуемо до увеличаване на популацията на безстопанствените кучета като цяло.

**VII. Заключения:**

През 2021 г., в съответствие с т. 9. 4. от Националната програма, със заповед на министъра на земеделието е създаден Консултативен съвет в областта на овладяване популацията на безстопанствените кучета на територията на Република България, като постоянен консултативен орган към министъра на земеделието.

В състава му са включени представители на Министерството на земеделието, Българска агенция по безопасност на храните, Център за оценка на риска по хранителната верига, Български ветеринарен съюз, Национално сдружение на общините в Република България и организации за защита на животните, заявили писмено желание до министъра за участие (2/3 от общата численост на състава).

Част от функциите на Консултативният съвет е подпомагане осъществяването на държавната политика, свързана с прилагането и изпълнението на Националната програма за овладяване популацията на безстопанствените кучета на територията на Република България, участие в обсъждането и изготвянето на законови и подзаконови нормативни актове, съдействие на органите на местното самоуправление при изпълнението на Националната програма и общинските програми, разработване на стратегии и даване на становища, относно защитата и опазването на безстопанствените животни.

Считаме, че обединението на съвместните усилия на заинтересованите институции, НПО и гражданите е „пътят“ към приемането на единен подход за цялата страна по отношение на овладяването на популацията на безстопанствените кучета.

Министерство на земеделието чрез Българска агенция по безопасност на храните продължава да работи в посока на прилагане разпоредбите на действащото законодателство, с цел овладяване популацията на безстопанствените животни и не на последно място защитата на здравето на хората и животните.